﻿Ambiguitatea semnificaţiei Adevărului şi ocultarea misterului în orizontul cunoaşterii absolute VIOLETA ANDREEA BOBE Liceul cu program Sportiv Galaţi, (îndrumător: prof. Bogdan George SILION) Abstract The truth, related to the human knowledge, represents a paradox: the more you develop the knowledge, the more obscure it becomes. Psychologically, scientifically, logically or philosophically, the truth suposes the certainty of the possession of a meaning. However, we consider for many times that the meaning is build by language like a social convention, without any presence of a given truth or before constituted. It may be said that now of days at least the truth lacks the fundament. Therefore, when we take the certainty into account we should „r elax” the language in order to introduce the concepts of relativity, such as „incertainty degrees”, „tolerance of opinions” or „undeterminism”. Key-words: truth, certainty, interpretation, error, knowledge, relativity Despre Adevăr se poate vorbi în foarte multe feluri şi din perspective diferite. Ar fi foarte riscant să încercăm să îl definim, având în vedere complexitatea conceptului şi indeterminarea sa în procesul de semnificare. Chiar dacă problema adevărului şi a falsităţii este una logică (se poate vorbi despre adevărul sau falsitatea unei judecăţi), totuşi cele mai importante contribuţii au venit din domeniul ontologiei şi al teoriei semnificaţiei. Astfel, dacă se vorbeşte de un criteriu de recunoaştere a unui adevăr, atunci ne plasăm într-o perspectivă semiologică, iar dacă tratăm problema Adevărului ca “orizont al fiinţei”, la modul heideggerian, suntem în zona ontologiei. Din punct de vedere gnoseologic, problema Adevărului se leagă în mod direct de problema limitelor cunoaşterii (ce este posibil să ştiu, cum ar spune Kant). Din toate aceste perspective, dar şi din domenii conexe filosofiei, ca şi din ştiinţă, voi alege să discut, în limitele acestui eseu, despre relativitatea cunoaşterii raportate la Adevăr, dar şi despre lipsa de fundament a vreunei teorii despre cunoaşterea absolută. Ceea ce vreau să argumentez este că o astfel de cunoaştere nu există, iar despre obiectele cunoaşterii absolute nu putem vorbi decât în termeni antinomici şi paradoxali, fie că facem filosofie fie că ne raportăm la ştiinţe. Adevărul, în accepţia obişnuită, reprezintă o reflecţie a realităţii, determinarea stării prezente sau anterioare a unui lucru. Opinia unanim acceptată prezintă astfel adevărul ca un acord fix, determinat, între intelect şi realitatea semnificantă. „Intelectul uman – afirmă, pe urmele lui Aristotel, teologul Toma d'Aquino – este măsurat de lucruri”. Dacă ne-am orienta după accepţia ştiinţifico-filosofică, termenul de adevăr semnifică mai multe forţe care acţionează diferit, unele dintre ele chiar antagonice. Aceste antagonisme, sesizate încă din Antichitate de un Heraclit şi teoretizate, prin alţii, de Hegel sau Stephane Lupasco sunt prezente atât în structura energetică a Universului, cât şi în interiorul judecăţilor logice: Oricărui fenomen, sau element, sau eveniment logic, ca şi judecăţii care îl gândeşte, propoziţiei care îl exprimă sau semnului care îl simbolizează, trebuie să -i fie asociat întotdeauna, structural şi funcţional, un antifenomen, sau antielement, sau antieveniment logic, şi deci o judecată, o propoziţie, un semn contradictoriu, non-e.1 Ca realitate psihologică, „adevărurile” sunt percepţii subiective asupra realităţii. De exemplu, un daltonist nu distinge roşul de verde, iar pentru el nu există desenată cifra 10 cu pixul roşu pe foaie verde. Inexistenţa cifrei este, pentru daltonist, un adevăr la fel de evident ca şi vederea policromică a numărului în percepţia unui om cu vederea normală. În plus, multe dintre modurile de percepţie şi senzaţie ale realităţii – aşa numitele „adevăruri elementare” (common trues) nu ţin seama doar de calităţile perceptive sau de înzestrările biologice ale fiecărui individ în parte, ci şi de personalitatea, educaţia primită, experienţa de viaţă, gusturile personale. De exemplu, unii oameni pot aprecia o pictură ca fiind impresionantă, expresivă, alţii, dimpotrivă, o privesc cu un ochi critic şi o consideră lipsită de valoare, „urâtă”. Toate aceste păreri conduc la contradicţii şi la serii de antinomii, la fel cum în filosofie opiniile formate în diferite şcoli se contrazic unele pe altele.2 Filosofia nu se bazează pe experiment şi observaţie, ca metodele ştiinţifice de verificare – de aici şi critica pozitivismului la adresa impreciziei termenilor filosofici – ci pe argumentare logică; or, în logica alethică şi în teoriile argumentării există numeroase contradicţii şi neînţelegeri. Se pare că singurul mod filosofic de „experimentare” a adevărului este potenţarea misterului care stă la baza lui, după cum spune şi Lucian Blaga: „de vreme ce am deschis un mister, prin revelarea cripticului, îl potenţăm”.3 Cunoaşterea luciferică ar fi, astfel, potenţarea corespunzătoare a misterului, o „doctă ignoranţă”, cum ar spune Nicolaus Cusanus, ce ar spori frumuseţea şi motivaţia omului în a cunoaşte, dar, în acelaşi timp, l-ar face pe om şi mai neştiutor. La capătul drumului către Adevăr şi în orizontul misterului, filosoful – înţelept pare a spune, aidoma lui Socrate „tot ceea ce ştiu este că nu ştiu nimic”. Această „smerenie” filosofică este virtutea supremă, înţelepciunea, care, departe de a ceda în faţa Adevărului, îi recunoaşte măreţia şi o contemplă într-un adevărat „nor” al necunoaşterii. Unii filosofi au încercat chiar să construiască un sistem, pe baza recunoaşterii intangibilităţii Adevărului. Astfel, pentru Karl Popper, adevărul este asemenea unui pisc de munte învăluit în ceaţă. Alpinistul-filosof niciodată nu va putea şti dacă a cucerit muntele cunoaşterii sau se află încă pe una dintre costişele care duc înspre pisc.4 1 Lupasco 1982, 83. 2 Ca să nu mai spunem că pozitivismul sau materialismul desconsideră toate sistemele metafizice. Dar chiar şi pentru un empirist ca John Locke „metafizicienii sunt filosofii cei mai puţin inteligenţi”, în timp ce David Armenius contestă faptul că „metafizica este treapta cea mai înaltă a filosofiei”. Contradicţiile filosofice sunt totuşi „minore”, raportate la „neînţelegerile” dintre oamenii de ştiinţă sau celor dintre savanţi şi filosofi. În ştiinţă, o astfel de contradicţie se poate lămuri experimental, aceasta în cazul în care se poate dispune de instrumentele tehnico-tehnologice necesare demonstraţiei observaţionale. 3 Blaga 1943, 258. 4 Popper 1970, 122. Există şi filosofi care, pornind de la eterna incertitudine a cunoaşterii adevărului, ajung la o concepţie pesimistă, considerând că despre adevăr nici nu se poate măcar vorbi. Adevărul, în accepţia acestora, este o prejudecată, bazată pe nevoia instinctuală a omului de a explica fenomenele cu care se confruntă. În realitate însă, adevărul rămâne doar o chestiune de interpretare subiectivă, o perspectivă ce trimite nu „dincolo” ci la un „dincoace”, la instinct şi putere. Aspiraţia către adevăr este condusă de voinţa de putere, ar spune Nietzsche. Adevărul nu este altceva decât interpretare, iar limbajul despre Adevăr nu este transcendent, ci imanent, ajutând comunicarea şi nu esenţializând realitatea. Tot aceeaşi consecinţă are şi perspectiva cognitivist-biologistă. Spre exemplu, lezarea unui nerv la un animal are ca rezultat încetarea acţiunii muşchilor şi organelor inervate de respectivul nerv şi astfel anumite funcţii ale organismului nu se mai realizează. Indiferent de specia din care face parte vieţuitoarea, efectul este acelaşi; singurele diferenţe constau în faptul că nervul respectiv poate îndeplini funcţii diferite. În ştiinţe, şi în special în cele ale naturii, legile stricte după care guvernează natura sunt traduse prin limbajul filosofic ca fiind adevăruri, iar enunţarea unor afirmaţii contradictorii constituie falsul, neadevărul. Ştiinţele naturii şi matematica funcţionează după aceste principii fixe şi au ca obiect lumea palpabilă, cognoscibilă, în care ideile pot fi experimentate, verificate şi, dacă testele sunt trecute, ideile cu statut de ipoteză se transformă în teorii ştiinţifice, ca reflexii ale adevărului. Filosofia, aşa cum afirmnam şi mai sus, nu poate beneficia de criteriul verificabilităţii. Atât testul coerenţei ideilor teoretizat de empirio-criticişti, cât şi criteriul corespondenţei dintre fapte şi idei sau cel al utilităţii unei acţiuni, nu pot avea consistenţa unui test ştiinşific. Pur şi simplu, despre unele idei nu se poate spune cu certitudine (sic!) nici că sunt adevărate nici că sunt false. Antinomismul raţiunii conduce la agnosticism, în cele mai multe cazuri. De exemplu, prin argumente logice putem deduce atât existenţa lui Dumnezeu cât şi inexistenţa Acestuia. Aici este o contradicţie logică, deoarece două antiteze nu pot apărea în acelaşi loc şi în acelaşi timp şi nici acelaşi lucru nu poate să fie în acelaşi timp şi în spaţii diferite.5 Microfizica şi domeniul fractalilor vin cu exemple concrete, care demonstrează practic infinitezimalitatea adevărului, raportată la posibilităţile cunoaşterii intelectuale. Ca exemplu, în colţul unui perete un singur firicel de praf poate atinge un mm2 de spaţiu; al doilea firicel de praf nu poate fi decât un surplus, prelungire a primului şi nu poate ocupa acelaşi spaţiu. Un alt exemplu ar fi faptul că la ora 8.35 elevul X nu poate fi în acelaşi timp şi la şcoală şi acasă. Aceste exemplificări pot constitui un adevăr – chiar vorbind despre relativitatea cunoaşterii adevărate – al lumii fizice sau macrofizice, dar orice alt lucru care depăşeste planul fizic devine dificil de înţeles şi de explicat. Chiar şi din domeniul lingvisticii ori din cel al gramaticii ne vin semnale despre antinomiile logice ale Adevărului. Se ştie faptul că gramatica are la bază logica şi, prin urmare, regulile gramaticale nu pot fi combătute. Nu putem spune că verbul la gerunziu „plângând” este un adjectiv pronominal, deoarece afirmaţia aceasta încalcă regulile gramaticii clasice, dar putem spune că „plângând” arată o acţiune prezentă şi continuă. În ciuda faptului că gramatica impune astfel de reguli stricte, limbajul şi comportamentul oamenilor în societate le poate modifica în timp, conducând astfel la formarea unor noi dialecte şi chiar a unor limbi noi. De aici se poate observa că „adevărul” unei ştiinţe sau chiar un principiu se poate schimba, prin evoluţia limbii şi a civilizaţiei în general. Se 5 A se vedea Kant 1994, 349-442. poate vorbi astfel de „paradigme în mişcare”, iar concepţia despre un adevăr imuabil, etern, acelaşi peste tot, pare a fi perimată. Putem spune deci că adevărul este relativ. Ce poate să însemne acest lucru? Că adevărul are mai multe feţe? Că nimic nu pare ceea ce este? Că suntem mai siguri de neadevăr decât de veridicitate? Tot ceea ce putem spune este că, pentru a ne păstra coerenţa, avem nevoie de postularea unor idei de bază, care joacă astfel rolul de pre- concepţii, ce nu pot fi puse la îndoială. Aceste preconcepţii au un rol important în ştiinţe, dar şi în discursul obişnuit. Legea coerenţei discursului este o aplicaţie a principiilor identităţii şi noncontradicţiei logice şi ne permite să spunem cu sens mai multe propoziţii care fac parte din acelaşi sistem şi nu se contrazic reciproc. De exemplu, este adevărat în acelaşi timp că inima se găseşte în mediastin, că are vârful îndreptat spre partea stângă a corpului şi că Circulaţia Mare se realizează începând cu Atriul Stâng. Toate aceste adevăruri acceptate constituie faţete ale aceluiaşi Adevăr. Cu toate acestea, nu pot fi adevărate contradictoriile lor, adică inima nu poate fi localizată în cavitatea abdominală, nu are vârful orientat către dreapta şi nici Circulaţia Mare nu începe din ventriculul drept. Există anumite excepţii, în care cele trei idei şi contradictoriile lor pot coexista, în cazul unor vieţuitoare din trecut sau în urma unor intervenţii genetice viitoare. Abaterile de la regulă nu sunt însă considerate adevăr, ci doar cazuri excepţionale. Dar în lumea ideilor aceste inconveniente (cazuri exceptibile) oare chiar au un rol nesemnificativ? Oare trebuie privite excepţiile cu indiferenţă? Nu cumva indiferenţa explică tocmai comoditatea de a gândi raţional şi de a refuza extinderea cunoaşterii către limitele extreme? Forţând contradicţia şi antinomia, adevărul rămâne undeva suspendat între un „posibil cunoscut” şi un „etern necunoscut”. Se poate construi totuşi ceva de pe urma incertitudinii? Răspunsul este pozitiv, iar evoluţia ştiinţelor demonstrează din plin acest lucru. Immanuel Kant susţinea, de pildă, că psihologia nu poate avea pretenţia unei ştiinţe, deoarece se bazează pe un lucru greu de demonstrat, sufletul (psyche), iar un „posibil existent” nu poate creea ştiinţă. Cu tot scepticismul lui Kant, psihologia a progresat foarte mult şi a schimbat chiar percepţia omului despre realitate. Anumite teorii, cum ar fi cea a stimulului motivaţional sau teoriile despre creativitate sau disonanţa cognitivă au ajutat oamenii în dezvoltarea lor socială. În plus, noţiunile psihologice au devenit limbaje comune, cotidiene, utilizate oriunde şi oricând, chiar dacă materialismul, biologismul şi spiritualismul sunt în continuare „în dispută” în acest domeniu. Se spune că o ştiinţă este cu atât mai „vie” cu cât ipotezele ei sunt mai disputate. Din perspectiva adevărului însă, incertitudinile ştiinţei nu sunt altceva decât „goluri de completat”, care, în ciuda democratizării limbajului ştiinţific, mai mult încurcă decât certifică ceva. Rămâne valabilă astfel nedumerirea lui Blaise Pascal referitoare la statutul adevărului: „adevăr dincoace de Pirinei, eroare, dincolo”. Operația de ex-fundare la care este supus astăzi adevărul confirmă faptul că unitatea tuturor certitudinilor este un fir subțire de ață, fără un fundament anume. A gândi unitar este posibil, fie prin convenții de limbaj, fie prin certitudini acceptate „democratic”, însă nu şi a te plasa pe o poziţie care să-ţi garanteze invincibilitatea. Metaforic vorbind, drumul către Adevăr este ca o drumeţie într-un labirint, de unde nu poţi ieşi; poţi doar trişa, construindu-ţi aripa din frunze, cioturi – rămăşiţe ale cunoaşterii celor din trecut. Trebuie totuşi să ai grijă să nu te aventurezi prea mult, căci apropierea de soare îţi va arde aripile sau ochiul divin se va mânia şi te va fulgera. Tot Universul se înarmează împotrivă-ţi şi pare a-ţi spune că ceea ce vei cunoaşte nu reprezintă decât umbre înceţoşate din depărtări. În mod paradoxal deci, „ieşirea-din-ascundere” este ocultarea supremă a Adevărului, în sensul că orizontul cunoaşterii este infinit, în timp ce posibilitatea de a cunoaşte la modul absolut este o utopie luciferică. Moartea şi renaşterea întru Adevăr rămân singurele orizonturi posibile în această lume plină de semne, în care interpretarea ultimă se lasă încă aşteptată. BIBLIOGRAFIE: BĂDĂRĂU, Dan 1983. Din istoria filosofiei universale. Studii introductive. Bucureşti: Editura Ştiinţifică şi Enciclopedică. BLAGA, Lucian 1943. Trilogia cunoaşterii. Bucureşti: Fundaţia Regală pentru Literatură şi Artă. FŰRST, Maria/TRINKS, Jürgen 1997. Manual de filozofie. Bucureşti: Humanitas. HERSCH, Jeanne 1994. Mirarea filosofică. Bucureşti: Humanitas. KANT, Immanuel 1994. Critica raţiunii pure. Bucureşti: IRI. LUPASCO, Stephane 1982. Logica dinamică a contradictoriului. Bucureşti: Editura Politică NIETZSCHE, Friedrich 2010. Voinţa de putere. Bucureşti: Antet. PASCAL, Blaise 1978. Cugetări. Bucureşti: Univers. POPPER, Karl 1970. Logica ştiinţei. Bucureşti: Editura Politică.